Yawda, Fankwa 8, 2022 mu na Ɔhembaa Elizabeth II kɔr ekuraa. Awerɛhosɛm yi sii wɔ Balmoral, bea a nna ɔregye n’ayarhwɛ ewimbir bɛyɛ ndɔnnan. Ewimbir no ara na ahendzi no sianee bedzii n’abakan a ndɛ yi, ne dzim dze Ɔhen Charles III nsa: iyi ka dwumadzi UK man no ato no dzin ‘Operation London Brigde’ no ho. UK man no gyaam Ɔhembaa no nda du dɛ mbrɛ hɔn amambra kyerɛ dɛ wɔyɛ no ber biara hɔn hen anaa ɔhembaa no bɔ ekuraa no.
Nda du no mu, Ɔhen Charles III kɔr UK aman no nyinara do kɛgye hɔn dzenhyɛsɛm, na ɔnam iyi so dze no ho kyerɛ nya hɔn ngyetomu dɛ hɔn hen fofor. Amambra ɔwɔ dɛ ɔhen anaa ɔhembaa fofor biara yɛ ana oegya dza ɔkɔ ekuraa no kwan koraa no bi nye no. Wodzii kan too ɔhembaa no mpa mu dɔnhwer 24 wɔ Edinburgh. Wɔdze fii hɔ no, wɔdze bɔtoo mpa mu wɔ Westminster Asado. Ɔda mpa mu nda anan wɔ hɔ a amamfo kɔree nye no kedzii nkra. Fankwa 19, 2022, anapa ndɔnnum mpaamu (05:30 GMT) na wɔdze nkradzi no nyinara kɔr ewiei.
Dwowda, Fankwa 19, 2022, da mu no nyinara yɛɛ da soronko maa wiadze no. Dwumadzi ahorow pii na ɔkɔr do da no wɔ UK aborɔkyir. Ngyiresi Dawurbɔ Edwumakuw, BBC NEWS, hyɛɛ eyi no amandzɛɛbɔ ase Kwesida no anago bɛyɛ dubiako mpaamu wɔ Ghana ber mu dze dza nna ɔrokɔ wɔ eyi no ho wɔ kurow no mu na bea eyi no rokɔ no nyinara too gua wɔ ne ber um ara. Amandzɛɛbɔ kyerɛ dɛ wɔhyehyɛɛ too hɔ na wɔdze yɛɛ edwuma dɛ Aporisifo ɔpedu na wɔbɔɔ eyi no ban da no, na anantsenantsew a wɔdze ɔhemba no kɔr da no fi Westminster Hall kesi St. George Chapel, Windsor no, nsordaafo mpem ebiasa na wodzii Ekyir. Dza ɔkɔr do wɔ da no mu na no tɔfabɔ ka do no. Hyɛ no nsew dɛ mber no yɛ Ghana dze, na London man no sen hɛn dɔnhwer kor.
Anapa ndɔnnum mpaamu na wɔdze Ɔhembaa no ho aprɔwbɔ na nkradzi no nyinara kɔr ewie na wɔtoo Westminster Asado no mu. Nna tserɛ, dɛm ber no na wɔhwɛɛ siesiee ɔhembaa no too no dze mu.
Anapa ndɔnsuon no na wobuee Westminster Abbey, asɔrfi a nna wɔbɛyɛ n’ewufo som no wɔ mu no, too hɔ ma etsitsir a wɔato nsa afrɛ hɔn no wuraa mu pɛɛ tsenabew. Abakɔsɛm kyerɛ dɛ wosii asɔrdan no wɔ mfeha duebiasa (13th century) no mu, nna tserɛ asɔrdan no enya mfe ahaawɔtwe (800). Etsitsir a wctoo nsa frɛɛ hɔn ma wɔka ho kɔboae ma wogyaa ɔhembaa no kwan yɛ mpen ebien (2000). No mu dodowara na wɔyɛ amanhorow do ebusuadehye, amampanyimfo, asɔfopɔn na ebirɛmpɔn ahorow a wɔkeka ho. Ɔmampanyin Biden na yer (USA), Ɔmampanyin Macron (France), Ɔhen Naruhito na ne yer (Japan), Ɔmampanyin Albanese (Australia), Ɔmampanyin Trudeau (Canada), Ɔmampanyin Ruto (Kenya), Ɔmampanyin Nana Addo (Ghana), Ɔmampanyin Ramaphosa (South Africa), Ɔmampanyin Truss (Britain) na pii a wɔka ho.
Ɔka bɛyɛ minitsi duenum m
a ndɔnkron abɔ no, wɔdze no (ɔhembaa) no fii Westminster Asado kɔr Westminster Abbey kɛyɛɛ n’ewufo som. Ɔhen Charles III na adehye ebusua no um etsitsir bi dzii adaka no ekyir kɔr ɔsom no ase. Ndɔndu pɛpɛɛpɛ na ɔsom no hyɛɛ ase. Aka minitsi enum ma dubiako abɔ no, wɔbɔɔ dɔ a odzi ewie no ma kurow no taa dzinn minitsi ebien. Dubiako pɛpɛɛpɛr na ɔsom no kɔr ewiei.
Dubaiko bɔe paa ho minitsi duenum na santsen kɛse a ɔtɔ do ebien dze n’adaka no kɔr Wellington Arch. Wɔdze dɛm santsen no bɔɔ aprɔw kurow mu araa kɔr Windsor Aban mu. Wodur Windsor Aban mu bɛyɛ ndɔnebien, hɔ na Ɔhen Charles III nye adehye ebusua no bedzii ɔman no n’adakahɛn a ɔhembaa no da no ekyir ma wɔdze santsen kɛse a ɔtɔ do ebiasa fii Windsor Aban mu kopuee Hotsewnyi George Asɔrfi mu wɔ
Windsor hɔ kɛyɛɛ no (ɔhembaa) funsie som a otwa tun. Ewiaber ndɔnebiasa na wɔhyɛɛ no funsie som no ase.
Funsie som no mu na woyii ahendzi ahyɛnsewdze a wɔdze guu n’adakaa no fii do. Nna tserɛ, wɔagye no ne nsamu ber a otwa tun nye no. Wɔgoow n’adakaa no sii adehye esiedze a ɔwɔ asɔrdan no mu no mu. Wowiee som no, wokehyiaa mu wɔ Windsor Aban no ankasa mu.
Ewimbir ndɔnsia mpaamu no, adehye ebusua no sanee kɔr St. George Chapel no mu kɛyɛɛ kokoa mu funsie som bio gyaa ɔhembaa no kwan korakoraa. Wɔkoraa Ɔhembaa Elizabeth II wɔ no kun, Edinburgh Hen, Ɔhenba Philip nkyɛn wɔ Adehye no esiedze a ɔwɔ St. George Chapel no mu hɔara no mu.
Nyimpa mpempem na wɔnam kwan ahorow do dze hɔnho hyɛɛ eyi no: dɔm pii na wotuu kwan fifi hɔn aman do kɔbɔe pee do wɔ London man mu. Mpempem so na wɔtsenaa hɔn efiefi mu dze hɔn enyi dzii eyi no ekyir. Binom yɛɛ no dɛm wɔ hɔ tɛlɛbihyɛn ekyir, na binom so hwɛɛ no wɔ abaɛfor ntentankɛse no do. M
eka nyimpa bɛyɛ mpem ahaesia yɛdze hɛn enyi dzi ekyir wɔ Ngyiresi Dawurbɔ Edwumakuw, BBC, hɔn abaɛfor ntentankɛse do prama no do no ho. Binom puepuei kɔr mbɔntsen na nhyiamubea kɛkaa bnom ho ma wogyamee. Canada mbɔntsen do no, nsordaa bɔɔ santsen twa hɔn kuropɔn Ottawa mu dze kaa Ɔhembaa Elizabeth II. Iyinom nap ii a ɔkeka hon a nkorɔfo yɛe dze gyaa ɔhembaa no kwan.
Adehye ebusua no bɔkɔ do egyam ɔhembaa no dapɛn kor aka ho kɛpem Dwowda, Fankwa 26, 2022.
